CELEX: 32018D1037
Language: ro
Date: 2018-07-20 00:00:00
Title: Decizia de punere în aplicare (UE) 2018/1037 a Comisiei din 20 iulie 2018 de încheiere a procedurii antidumping vizând importurile de ferocrom cu conținut scăzut de carbon originar din Republica Populară Chineză, din Federația Rusă și din Turcia

23.7.2018   
            
            
               RO
            
            
               Jurnalul Oficial al Uniunii Europene
            
            
               L 185/48
            
         DECIZIA DE PUNERE ÎN APLICARE (UE) 2018/1037 A COMISIEI
   din 20 iulie 2018
   de încheiere a procedurii antidumping vizând importurile de ferocrom cu conținut scăzut de carbon originar din Republica Populară Chineză, din Federația Rusă și din Turcia
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) („regulamentul de bază”), în special articolul 9 alineatul (1),
   întrucât:
   1.   PROCEDURA
   
   1.1.   Deschiderea procedurii
   
   
               (1)
            
            
               La 23 iunie 2017, Comisia Europeană („Comisia”) a deschis o anchetă antidumping vizând importurile în Uniune de ferocrom cu conținut scăzut de carbon originar din Republica Populară Chineză („RPC”), din Federația Rusă („Rusia”) și din Turcia („țările în cauză”), în temeiul articolului 5 din regulamentul de bază. Comisia a publicat un aviz de deschidere în Jurnalul Oficial al Uniunii Europene (2) („avizul de deschidere”).
            
         
               (2)
            
            
               Comisia a deschis ancheta în urma unei reclamații depuse la 10 mai 2017 de către Asociația producătorilor europeni de feroaliaje („Euroalliages” sau „reclamantul”) în numele singurului producător din Uniune de ferocrom cu conținut scăzut de carbon, Elektrowerk Weisweiler GmbH. Reclamantul reprezintă 100 % din producția totală a Uniunii de ferocrom cu conținut scăzut de carbon. Reclamația conținea dovezi privind existența unui dumping și a unui prejudiciu important consecutiv, care au fost suficiente pentru a justifica deschiderea anchetei.
            
         
               (3)
            
            
               În avizul de deschidere, Comisia a invitat părțile interesate să o contacteze pentru a participa la anchetă. În plus, Comisia a informat în mod specific reclamantul, producătorii-exportatori cunoscuți din țările în cauză și autoritățile chineze, ruse și turce, importatorii cunoscuți și utilizatorii, precum și asociațiile despre care se cunoaște că sunt interesate, despre deschiderea anchetei și i-a invitat să participe la anchetă.
            
         1.2.   Răspunsuri la chestionar
   
   
               (4)
            
            
               Comisia a trimis chestionare la singurul producător din Uniune de ferocrom cu conținut scăzut de carbon, la zece utilizatori și la opt importatori care s-au făcut cunoscuți în urma deschiderii anchetei.
            
         
               (5)
            
            
               Comisia a primit răspunsuri de la un producător turc, de la singurul producător din Uniune și de la patru utilizatori de ferocrom cu conținut scăzut de carbon. Niciunul dintre cei opt importatori nu a răspuns la chestionar.
            
         1.3.   Vizite de verificare
   
   
               (6)
            
            
               Comisia a căutat și a verificat toate informațiile considerate necesare în vederea stabilirii existenței dumpingului, a prejudiciului consecutiv și a interesului Uniunii. Vizitele de verificare efectuate în temeiul articolului 16 din regulamentul de bază s-au desfășurat la sediile următoarelor societăți:
               
                           —
                        
                        
                           Producători din Uniune
                           
                                       —
                                    
                                    
                                       Elektrowerk Weisweiler GmbH – „EWW”, Germania, și societatea sa înrudită, Afarak Trading Limited – „ATL”, Malta
                                    
                                 
                     
                           —
                        
                        
                           Utilizatori
                           
                                       —
                                    
                                    
                                       Aperam Sourcing SCA, Luxemburg
                                    
                                 
                                       —
                                    
                                    
                                       Salzgitter AG, Germania
                                    
                                 
                                       —
                                    
                                    
                                       VDM Metals International GmbH, Germania
                                    
                                 
                     
                           —
                        
                        
                           Producător-exportator din Turcia
                           
                                       —
                                    
                                    
                                       Eti Elektrometalurji A.Ș., Antalia, Turcia
                                    
                                 
                     
         1.4.   Perioada de anchetă și perioada examinată
   
   
               (7)
            
            
               Ancheta vizând dumpingul și prejudiciul a luat în considerare perioada cuprinsă între 1 aprilie 2016 și 31 martie 2017 („perioada de anchetă” sau „PA”). Examinarea tendințelor relevante pentru evaluarea prejudiciului a vizat perioada cuprinsă între 1 ianuarie 2014 și sfârșitul perioadei de anchetă („perioada examinată”).
            
         1.5.   Neinstituirea de măsuri provizorii
   
   
               (8)
            
            
               Din cauza lipsei de claritate cu privire la definiția produsului, Comisia a hotărât să nu impună măsuri provizorii, ci să continue ancheta. La 23 martie 2018, toate părțile interesate au primit un document de informare prezentând motivele pentru care nu s-au instituit măsuri provizorii. Câteva părți interesate au transmis observații în scris.
            
         2.   RETRAGEREA RECLAMAȚIEI ȘI ÎNCHEIEREA PROCEDURII
   
   
               (9)
            
            
               Prin e-mailul din 22 mai 2018, reclamantul a informat Comisia că dorește să își retragă reclamația.
            
         
               (10)
            
            
               În conformitate cu articolul 9 alineatul (1) din regulamentul de bază, procedura poate fi încheiată dacă reclamația este retrasă, cu excepția cazului în care încheierea nu ar fi în interesul Uniunii.
            
         
               (11)
            
            
               Reclamantul este unicul producător de ferocrom cu conținut scăzut de carbon din Uniune și nicio altă parte nu și-a făcut cunoscută intenția de a se opune oricărei eventuale instituiri a unor măsuri antidumping. Având în vedere că ancheta nu a relevat niciun motiv care să arate că încheierea nu ar fi în interesul Uniunii, s-a considerat că prezenta procedură ar trebui încheiată.
            
         
               (12)
            
            
               Având în vedere retragerea reclamației de către industria din Uniune și propunerea de încheiere a procedurii fără instituirea de măsuri, Comisia nu a considerat necesară analizarea observațiilor primite de la părțile interesate cu privire la deschiderea anchetei și cu privire la constatările preliminare descrise în documentul de informare menționat la considerentul 8.
            
         3.   COMUNICAREA DE INFORMAȚII ȘI CONCLUZIE
   
   
               (13)
            
            
               Părțile interesate au fost informate cu privire la intenția Comisiei de a încheia procedura și au avut posibilitatea de a prezenta observații. Cu toate acestea, Comisia nu a primit nicio observație care să justifice faptul că încheierea procedurii nu ar fi în interesul Uniunii.
            
         
               (14)
            
            
               Prin urmare, Comisia concluzionează că procedura antidumping vizând importurile în Uniune de ferocrom, care conține, în greutate, peste 0,05 %, dar maximum 0,5 % carbon originar din RPC, din Rusia și din Turcia, ar trebui să fie încheiată fără instituirea de măsuri.
            
         
               (15)
            
            
               Prezenta decizie este conformă cu avizul comitetului instituit în baza articolului 15 alineatul (1) din regulamentul de bază,
            
         ADOPTĂ PREZENTA DECIZIE:
   Articolul 1
   Procedura antidumping vizând importurile de ferocrom, care conține, în greutate, peste 0,05 %, dar maximum 0,5 % carbon originar din RPC, din Rusia și din Turcia, încadrat în prezent la codul NC 7202 49 50, se încheie.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 20 iulie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 30.6.2016, p. 21.
   
      (2)  Aviz de deschidere a unei proceduri antidumping privind importurile de ferocrom cu conținut scăzut de carbon originar din Republica Populară Chineză, Rusia și Turcia (JO C 200, 23.6.2017, p. 17).